**ΑΝΘΡΩΠΙΝΑ ΔΙΚΑΙΩΜΑΤΑ**

**Δικαίωμα:** α) Προσδιορισμός →Η ελευθερία που αναγνωρίζεται από τον νόμο σε φυσικό ή νομικό πρόσωπο να ενεργεί για την ικανοποίηση των συμφερόντων του.

β) Διαστάσεις → Ως έννοια έχει δύο διαστάσεις: α) τη *νομική*, δηλ. τη βασισμένη στο γραπτό δίκαιο και δεσμευτική και β) την *ηθική*, δηλ. τη συνδεδεμένη με την ανθρώπινη αξιοπρέπεια και το επίπεδο του πολιτισμού.

γ) Σκοπός → Η προστασία του ανθρώπου από το φόβο και τη στέρηση.

δ) Αντικείμενο → Ο περιορισμός της εξουσίας του κράτους και των ισχυρών και η ενίσχυση της θέσης των πολιτών απέναντι στους ισχυρούς και το κράτος.

**Ανθρώπινα δικαιώματα / Δικαιώματα του ανθρώπου:** Τα βασικά και θεμελιώδη δικαιώματα, τα οποία θεωρούνται απαραβίαστα και πρέπει να τυγχάνουν σεβασμού εκ μέρους της εκάστοτε κρατικής εξουσίας. Έχουν καθολικό χαρακτήρα, δηλ. αφορούν όλους τους ανθρώπους, ανεξάρτητα από τη φυλή, το φύλο, την εθνικότητα, τη θρησκεία και την κοινωνική τάξη, στην οποία ανήκει κανείς, και πρέπει να προστατεύονται σε παγκόσμιο επίπεδο. Προέρχονται από τον πρωταρχικό συμβιβασμό ανάμεσα στο ατομικό και το κοινωνικό συμφέρον: η ένταξη στην ομάδα και η κοινωνική ζωή επιβάλλει στο άτομο ορισμένους περιορισμούς και ως αντιστάθμισμα του προσφέρει στοιχειώδη προστασία και ελευθερία να κινηθεί σε ορισμένα πλαίσια.

**Ανθρώπινα δικαιώματα**

**ατομικά πολιτικά κοινωνικά**

δικαίωμα στην ελεύθερη εκλογή επαγγέλματος, δικαίωμα στην ασφάλιση και τη συνταξιοδότηση, δικαίωμα στην εκπαίδευση, προστασία του θεσμού της οικογένειας (μητρότητα, παιδική ηλικία), ένταξη ευπαθών ομάδων στην κοινωνία (π.χ. άτομα με ειδικές ανάγκες), προστασία του φυσικού, οικιστικού και πολιτιστικού περιβάλλοντος κ.λπ.

δικαίωμα του εκλέγειν και εκλέγεσθαι, του συνέρχεσθαι και συνεταιρίζεσθαι, δικαίωμα στην ισότητα έναντι του νόμου, στην ισονομία, την ισοπολιτεία και την αξιοκρατία, δικαίωμα σύστασης πολιτικού κόμματος και έκφρασης πολιτικών απόψεων, απαγόρευση αυθαίρετης σύλληψης, σεβασμός στο διεθνές δίκαιο και στους κανόνες της ειρηνικής συνύπαρξης των λαών, δικαίωμα στην ανεξαρτησία / αυτοδιάθεση των λαών κ.λπ.

δικαίωμα της ζωής, της ελευθερίας, της περιουσίας, της τιμής, του απαραβίαστου της ιδιωτικής ζωής, του ασύλου της κατοικίας, της ανεξιθρησκίας, της πνευματικής περιουσίας, του απορρήτου των επικοινωνιών, της ελευθερίας της σκέψης και της έκφρασης, της μόρφωσης / παιδείας, της ελεύθερης μετακίνησης, η απαγόρευση της δουλείας

κ.ά.

**Σταθμοί στην ιστορία των δικαιωμάτων του ανθρώπου:**

* η Magna Carta∙
* η Διακήρυξη της Αμερικανικής Ανεξαρτησίας (Αμερικανική Επανάσταση)∙
* η Διακήρυξη των Δικαιωμάτων του Ανθρώπου και του Πολίτη (Γαλλική Επανάσταση)∙
* η Οικουμενική διακήρυξη των Δικαιωμάτων του Ανθρώπου (ΟΗΕ).

**Οι φορείς προστασίας των δικαιωμάτων του ανθρώπου στο σύγχρονο κόσμο.**

* Τα ανθρώπινα δικαιώματα θεωρούνται ότι έχουν παγκόσμια εμβέλεια, δεν περιορίζονται στο εσωτερικό ενός κράτους.
* Ο Ο.Η.Ε. και οι επιμέρους οργανώσεις ή θεσμοί που περιλαμβάνονται σε αυτόν (π.χ. η UNICEF, η UNESCO, το Διεθνές Δικαστήριο της Χάγης κ.ά.) αποτελούν τον παγκόσμιο θεσμικό προστάτη των δικαιωμάτων του ανθρώπου.
* Και η Ευρωπαϊκή Ένωση αναγνωρίζει και υποστηρίζει τα ανθρώπινα δικαιώματα και όλους τους θεμιτούς τρόπους για την προστασία τους.
* Τα δημοκρατικά πολιτειακά συστήματα ανά τον κόσμο κατοχυρώνουν τα δικαιώματα των πολιτών.
* Οι ανεξάρτητες, μη κυβερνητικές οργανώσεις (Διεθνής Αμνηστία, Γιατροί χωρίς Σύνορα κ.λπ.) μάχονται για την προάσπιση και τη διεύρυνση των ανθρωπίνων δικαιωμάτων, ασκώντας πίεση στους ισχυρούς της γης και οργανώνοντας τους πολίτες σε συλλογικές δράσεις. [Επιφυλάξεις: α) είναι περιορισμένης εμβέλειας και β) υπάρχουν αμφιβολίες ως προς το ποια συμφέροντα υπηρετούν, εφόσον ορισμένες φορές οι ισχυροί τις χρησιμοποιούν ως προκάλυμμα.]
* Ορισμένοι φορείς στο εσωτερικό μιας κοινωνίας / ενός κράτους (π.χ. τα συνδικάτα, η εκκλησία κ.λπ.) μπορεί να επιδράσουν θετικά στην εδραίωση και τον σεβασμό των ανθρωπίνων δικαιωμάτων.

**Ποιοι παραβιάζουν τα ανθρώπινα δικαιώματα.**

1. Η κοινωνία και η πολιτεία, που υποτίθεται ότι κατοχυρώνουν τα ανθρώπινα δικαιώματα, αποτελούν τους βασικούς φορείς παραβίασής τους, όταν λειτουργούν για να υπηρετούν τα συμφέροντα των εκάστοτε ισχυρών.
2. Οι κυβερνήσεις των κρατών – μελών του Ο.Η.Ε. σε πολλές περιπτώσεις ενοχοποιούνται για παραβιάσεις δικαιωμάτων, θεματοφύλακας των οποίων είναι ο Ο.Η.Ε. . Γι αυτό και η ισχύς του Οργανισμού εμφανίζεται περιορισμένη και ο ρόλος του σε πολλές περιπτώσεις δεν είναι παρά διακοσμητικός.

**Αίτια παραβίασης / καταπάτησης των ανθρωπίνων δικαιωμάτων.**

* Τα ισχυρά οικονομικά συμφέροντα.
* Η ύπαρξη αυταρχικών και ολοκληρωτικών καθεστώτων.
* Το χαμηλό βιοτικό επίπεδο, η έκρηξη της φτώχειας και της κοινωνικής περιθωριοποίησης.
* Το χαμηλό πνευματικό επίπεδο, ο φανατισμός και τα φαινόμενα ρατσισμού, διακρίσεων κ.λπ. .
* Η περιθωριοποίηση ατόμων και ομάδων από την πολιτεία και την κοινωνία.
* Η κρίση των φορέων παιδείας και κοινωνικοποίησης (οικογένεια, σχολείο κ.λπ.).
* Η επικράτηση του ατομικισμού στη νοοτροπία και τη συμπεριφορά.
* Η κρίση των ανθρωπιστικών αξιών και η έκπτωση των ιδανικών.
* Η αδιαφορία ή η αστοχία των διανοουμένων ως προς την αφύπνιση του κοινωνικού συνόλου.

**Φαινόμενα καταπάτησης / παραβίασης των ανθρωπίνων δικαιωμάτων στον σύγχρονο κόσμο.**

* Παράνομες φυλακίσεις πολιτών από κυβερνήσεις για τις πολιτικές  ή τις θρησκευτικές τους πεποιθήσεις, για το χρώμα του δέρματος (φυλετικός ρατσισμός), για την εθνική τους προέλευση. (*Κρατούμενοι συνείδησης* → έτσι ονομάζονται οι φυλακισμένοι για τις ιδέες τους, για τους οποίους αγωνίζεται η Διεθνής Αμνηστία).
* Εξαφανίσεις ανθρώπων από κυβερνητικούς εξωδικαστικούς / παρακρατικούς εκτελεστές.
* Επιβολή της θανατικής ποινής.
* Βασανιστήρια.
* Φυλάκιση χωρίς δίκη ή απαγγελία κατηγορίας.
* Απάνθρωπες συνθήκες φυλάκισης.
* Εκτελέσεις πολιτικών κρατουμένων.
* Δολοφονίες πολιτικών από παρακρατικές ομάδες.
* Ομηρίες.
* Τρομοκρατικές επιθέσεις με θύματα αμάχους.
* Εκμετάλλευση και κακομεταχείριση μειονοτήτων.
* Θάνατοι παιδιών από ασιτία και ασθένειες σε χώρες του Τρίτου Κόσμου.
* Παιδική εργασία, εκμετάλλευση και κακοποίηση παιδιών (παραβίαση των δικαιωμάτων του παιδιού).
* Άθλιες συνθήκες ζωής και εκμετάλλευση προσφύγων.
* Διακρίσεις εις βάρος των γυναικών, κακοποίηση γυναικών.
* Χειραγώγηση και ετεροκαθορισμός  - καταπάτηση του δικαιώματος για ελεύθερη διαμόρφωση άποψης. Επιτυγχάνεται με άσκηση προπαγάνδας και πλύση εγκεφάλου.
* Ανεργία (παραβίαση του δικαιώματος για εργασία).
* Πόλεμοι.
* Καταστροφή του φυσικού περιβάλλοντος.
* Παραβίαση κοινωνικών δικαιωμάτων (π.χ. αξιοκρατία, δικαίωμα στην εργασία κ. ά) στο όνομα της ελεύθερης αγοράς και της απρόσκοπτης άσκησης της επιχειρηματικότητας.

**Προϋποθέσεις τήρησης και προστασίας των ανθρωπίνων δικαιωμάτων**

* Ομαλές διεθνείς περιστάσεις, επικράτηση ειρήνης.
* Αυστηρό νομοθετικό πλαίσιο, ευνομούμενη πολιτεία.
* Ειδικότερα: νομική προστασία των πιο ευάλωτων σε παραβιάσεις δικαιωμάτων κοινωνικών ομάδων (π.χ. παιδιών, γυναικών, προσφύγων, ηλικιωμένων, φτωχών).
* Επικράτηση ανθρωπιστικών ιδεωδών στην κοινωνία, σεβασμός στις αξίες της ζωής.
* Σεβασμός της αξίας και της προσωπικότητας του ανθρώπου.
* Σεβασμός προς τους άλλους (κατώτερους – ίσους – ανώτερους).
* Σεβασμός προς τον ίδιο τον εαυτό μας (αυτοσεβασμός).

**Προσοχή! Σχέση παράδοσης και ανθρωπίνων δικαιωμάτων**.

Τα ανθρώπινα δικαιώματα, με τον καθολικό τους χαρακτήρα και την παγκόσμια εμβέλεια, μπορεί να μη συμφωνούν με στοιχεία τοπικών παραδόσεων, ήθη, έθιμα ή πολιτισμικά χαρακτηριστικά συγκεκριμένων περιοχών (π.χ. με τις διακρίσεις εις βάρος των γυναικών). Πολύ περισσότερο, είναι δυνατό τα χαρακτηριστικά αυτά να υψώνονται από τις παραδοσιακές κοινότητες ως αντιστάθμισμα ενάντια σε μια κακώς εννοούμενη παγκοσμιοποίηση και πολιτισμική ισοπέδωση που προέρχεται και επιβάλλεται από τις χώρες της Δύσης (π.χ. το πρόβλημα της μουσουλμανικής μαντήλας στα σχολεία της Γαλλίας). Σε αυτή την περίπτωση, το αντεπιχείρημα – διατυπωμένο με νηφαλιότητα και μετριοπάθεια – συνίσταται στην έννοια της επιλογής: ο καθένας μπορεί να επιλέξει, από την πλούσια παράδοση του τόπου / της χώρας του, τα γόνιμα στοιχεία, αυτά που συμβάλλουν στην πρόοδο και συμπορεύονται με τον σύγχρονο κόσμο (και όχι όσα οδηγούν στην αποτελμάτωση ή την οπισθοδρόμηση). Με αυτό τον τρόπο και ο κίνδυνος απώλειας της πολιτισμικής ταυτότητας αντιμετωπίζεται και τα ανθρώπινα δικαιώματα δε θυσιάζονται.

**Τύπος: διατύπωση άποψης.**

**Είδος: τυπική / επίσημη επιστολή**

**Προορισμός; Οι εκπρόσωποι της Διεθνούς Αμνηστίας**

**Θέμα: Με βάση την ετήσια έκθεση της Διεθνούς Αμνηστίας για τις κατάφωρες παραβιάσεις των πολιτικών και κοινωνικών ελευθεριών στον αναπτυσσόμενο κόσμο, να εκθέσετε, τεκμηριωμένα, τη γνώμη σας για το αν και με ποιους τρόπους η δράση των διεθνών ανθρωπιστικών οργανώσεων είναι δυνατό να περιφρουρήσει τα ανθρώπινα δικαιώματα στις περιοχές αυτές. (350-400 λέξεις)**